## L’Institut Valencià de Cultura presenta el primer volum del catàleg ‘Curts Comunitat Valenciana 2026’

*** La publicació reunix dos curts de ficció, dos d’animació i dos documentals experimentals
* ‘Curts’ és una iniciativa de l’IVC per a promocionar el curtmetratge valencià en festivals de cine**

La Conselleria d’Educació, Cultura i Universitats, a través de l’Institut Valencià de Cultura (IVC), presenta el primer volum del catàleg ‘Curts Comunitat Valenciana 2026’, amb el qual es pretén promocionar i donar a conéixer la producció anual del curtmetratge valencià en festivals de cine nacionals i internacionals, així com en la indústria audiovisual.

L’IVC elabora dos volums anuals del catàleg ‘Curts Comunitat Valenciana’. El primer volum es publica en gener i el segon es publica en juny. Cada un compta amb un màxim de sis curtmetratges. Així mateix, l’Institut Valencià de Cultura s’encarrega de fer la promoció del catàleg de curtmetratges per un període de dotze mesos.

En este primer volum del catàleg ‘Curts Comunitat Valenciana 2026’ s’han seleccionat sis curtmetratges de les 38 obres presentades: dos curts de ficció, dos d’animació i dos documentals de caràcter experimental.

El jurat encarregat de fer la selecció ha estat format pel coordinador de La Distribuidora de l’ECAM i director del Festival Jóvenes Realizadores de Granada, Antonio Arenas; la directora i guionista valenciana, Almudena Verdés; i la cap de Recuperació de la Filmoteca Valenciana, Inma Trull.

La selecció està formada per dos curts de ficció: *Principio de incendio sobre paisaje desierto*, dirigit i produït per Avelina Prat, i *A certa distància,* dirigit per Laura Pérez Gómez i produït per José Ignacio Sánchez Arrieta.

Els dos curts d’animació són: *Con café (Cuentos con la C)*, dirigit per María Manero i produït per Beniwood Produccions, i *Insecticida*, dirigit per Paula Gallego i produït pel màster en Animació de la UPV.

Els dos curts documentals són: *La madame*, dirigit per Alexander Lemus i produït per Limbus Filmak, i *Un perro ladra detrás del depósito*, dirigit per María Añón i produït per Tarannà Films.

**Dos curts de ficció**

Escrit, produït i dirigit per Avelina Prat, amb la col·laboració de Diego Opazo, i protagonitzat per Gloria March i Xavo Giménez, *Principio de incendio sobre paisaje desierto* tracta sobre la defunció d’un home en caure per la finestra de sa casa i les reflexions posteriors de la seua parella sobre el que ha succeït.

Llicenciada en Arquitectura, Avelina Prat (València, 1972) va treballar com a arquitecta abans de dedicar-se al cine. Va debutar en el llargmetratge amb *Vasil*, (2022), que es va estrenar en el Festival de Cine de Varsòvia i va rebre el premi al millor actor en la SEMINCI. En l’àmbit del curtmetratge, destaca amb *3/105* (2014), estrenat en la Biennal de Venècia.

També ha treballat com a *script supervisor* en més de trenta llargmetratges, amb directors com Fernando Trueba, Cesc Gay, Javier Rebollo o Lucile Hadzihalilovic. La seua última pel·lícula, *Una quinta portuguesa* (2024), es va estrenar en el festival de Màlaga i va ser la gran triomfadora dels VIII Premis Lola Gaos, dels quals va guanyar un total de set guardons.

Diego Opazo (Santiago de Xile, 1966) és fotògraf. Compagina la fotografia d’arquitectura amb un treball artístic personal, premiat en diversos certàmens i exposat en galeries i museus. Ha sigut director de fotografia del curtmetratge *3/105*, del documental *[On set with] Lilly Reich*, d’Avelina Prat, i del llargmetratge *Marina, unplugged,* d’Alfonso Amador.

Escrit i dirigit per Laura Pérez Gómez i produït per José Ignacio Sánchez Arrieta, *A certa distància* conta la història d’Alba, que torna al seu poble per a celebrar l’aniversari de la seua àvia. Sa mare l’espera a casa amb moltes ganes de vore-la, però Alba se sent incòmoda perquè no sap com dir-li que també vol vore son pare en algun moment. No obstant això, el seu pare té una nova família i no té temps per a ella.

Laura Pérez Gómez (València, 1986) és guionista i directora de ficció i documental. Llicenciada en Belles Arts, combina la seua labor com a cap de programació en el festival Cinema Jove amb el desenrotllament de projectes audiovisuals.

Ha participat en laboratoris i residències com Islabentura Canarias, LabGuion de Colòmbia o Docs València amb *Un dibujante en La Habana*, el seu primer llargmetratge documental. El seu curtmetratge *La voz queda* (2022) va ser nominat als Premis Berlanga i va participar en nombrosos festivals nacionals i internacionals.

**Dos curts d’animació**

Produït pel màster d’Animació de la Universitat Politècnica de València i dirigit per Paula Gallego, *Insecticida* té com a protagonista Dasnein, un grotesc insecte que tracta d’assaciar els seus instints libidinosos a través d’una hipnòtica pantalla que mostra el luxuriós i caòtic món del Panium. A mesura que observa este món, Dasnein comença a obsessionar-se cada vegada més fins al punt en el qual la seua pròpia obsessió acabarà per propiciar un desenllaç fatídic.

Paula Gallego (Madrid, 1999) és una artista d’animació experimental el treball de la qual investiga els límits entre la pintura i la imatge en moviment. Graduada en Belles Arts per la Universitat Complutense de Madrid, va cursar posteriorment el màster d’Animació de la UPV. Ha treballat en l’equip d’animació del llargmetratge Astrolabio i va realitzar la cortineta oficial del màster d’Animació de la UPV.

Dirigit per María Manero, escrit per María Manero i Alberto Evangelio i produït per Alberto Evangelio per a Beniwood Produccions, *Con café (Cuentos con la C)* fusiona poesia, imatge i música per a endinsar-se en el subconscient d’una protagonista que mamprén un viatge introspectiu per un món surrealista construït amb paraules a l’atzar i amb aroma a café.

María Manero (Azagra, 1986) és llicenciada en Belles Arts per la Universitat del País Basc i està especialitzada en animació tradicional per la University of the West of England i la Universitat Politècnica de València. Va dirigir el curt *Patchwork*, que va formar part del catàleg ‘Curts 2018’, va ser seleccionat en més de dos-cents festivals i va obtindre el premi Quirino al millor curtmetratge iberoamericà d’escola.

**Dos curts documentals**

Escrit i dirigit per Alexander Lemus Gadea i produït per Limbus Filmak, *La Madame* compta amb la participació de la mare i dos ties del director: Teresa Gadea, Consuelo Gadea i Amparo Gadea. Com assenyala Lemus Gadea, el curt és “la reconstrucció del que queda de la meua besàvia, Madame Consuelo, una de les *madames* de prostíbul més importants de València durant el règim franquista. Amb les meues ties i ma mare, em propose connectar amb ella a través d’un viatge psicomàgic, performatiu i ritual”.

Alexander Lemus Gadea (València, 1990) és un director i dramaturg hispanoguatemalenc que ha treballat als Estats Units, Cuba i Espanya. Els seus treballs exploren temes com el trauma, el colonialisme, i la memòria des d’una perspectiva social i crítica.

Escrit i dirigit per María Añón i produït per Giovanna Ribes per a Tarannà Films *Un perro ladra detrás del depósito* té com a protagonista l’horta valenciana, convertida en terra de fantasmes. Els llauradors han desaparegut, les barraques i alqueries no són més que trasters i els objectes són les petjades del passat. Entre els ressons d’este temps detingut, les ruïnes, l’aigua i altres elements de l’entorn actuen com a actors fantasmals que intenten contar la seua història per a recordar-nos el que s’ha perdut i plantejar per què desapareix esta forma de vida i què s’ha de fer per a salvar-la.

María Añón (València 1997), estudià direcció de fotografia en l’ECAM i ha participat en diversos projectes cinematogràfics com a directora de fotografia: *All the planets in my heart* (2023) i *Un amor* (2023), entre altres.

Fecha: 11/12/2025